Α4-0231/96

Ψήφισμα σχετικά με την ανακοίνωση της Επιτροπής όσον αφορά μια ευρωπαϊκή στρατηγική για την ενθάρρυνση των τοπικών πρωτοβουλιών ανάπτυξης και απασχόλησης

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο: μια ευρωπαϊκή στρατηγική για την ενθάρρυνση των τοπικών πρωτοβουλιών ανάπτυξης και απασχόλησης (COM(95)0273 - C4-0289/95),

- έχοντας υπόψη τη Λευκή Βίβλο για την Ανάπτυξη, την Ανταγωνιστικότητα και την Απασχόληση του Δεκεμβρίου 1993 (COM(93)0700),

- έχοντας υπόψη τα συμπεράσματα του Ευρωπαϊκού Συμβουλίου του Έσσεν (Δεκέμβριος 1994) και της Μαδρίτης (Δεκέμβριος 1995),

- έχοντας υπόψη την έκθεση της Επιτροπής Κοινωνικών Υποθέσεων και Απασχόλησης καθώς και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Περιφερειακής Πολιτικής, της Επιτροπής Πολιτισμού, Νεότητας, Παιδείας και Μέσων Ενημέρωσης και της Επιτροπής για τα Δικαιώματα της Γυναίκας (Α4-0231/96),

Α. λαμβάνοντας υπόψη ότι οι τοπικές πρωτοβουλίες απασχόλησης ενδείκνυνται ούτως ώστε να συμβάλλουν στη δημιουργία θέσεων εργασίας, και ότι αναλαμβάνονται ολοένα περισσότερες τέτοιου είδους πρωτοβουλίες στα κράτη μέλη της Ευρωπαϊκής Ένωσης δεδομένου του ότι ανταποκρίνονται στις προσπάθειες που καταβάλλονται επί του παρόντος για τη βελτίωση των συνθηκών διαβίωσης και εργασίας,

Β. λαμβάνοντας υπόψη ότι είναι προς το παρόν δυνατό να δημιουργηθούν θέσεις εργασίας στο πλαίσιο τοπικών πρωτοβουλιών απασχόλησης, όπως είναι οι ΜΜΕ και οι μικρές επιχειρήσεις,

Γ. λαμβάνοντας υπόψη ότι η προώθηση τοπικών πρωτοβουλιών απασχόλησης που στοχεύoυν στην κάλυψη των νέων τοπικών αναγκών, μέσω του περιορισμένου κόστους ανά δημιουργηθείσα θέση εργασίας, μπορεί να συμβάλλει σημαντικά στην ενεργό αγορά εργασίας, όπως συνιστάται στη Λευκή Βίβλο για την Ανάπτυξη, την Ανταγωνιστικότητα και την Απασχόληση,

Δ. λαμβάνοντας υπόψη ότι κατά τον εντοπισμό και την ανάπτυξη τομέων απασχόλησης σε τοπικό επίπεδο, καλούνται, κατά κύριο λόγο, οι άμεσοι φορείς, και πρέπει να αναπτυχθούν, προς το σκοπό αυτό, νέες μορφές συνεργασίας μεταξύ επιχειρήσεων, δημοτικών διοικήσεων, γραφείων εργασίας, κ.ά.,

Ε. λαμβάνοντας υπόψη ότι τέσσερις μεγάλοι τομείς, και συγκεκριμένα «παροχές υπηρεσιών της καθημερινής ζωής, παροχές υπηρεσιών στον ψυχαγωγικό και πολιτιστικό τομέα, παροχές υπηρεσιών στον τομέα του περιβάλλοντος καθώς και στον τομέα της κατοικίας» παρουσιάζουν δυνατότητες για τη δημιουργία νέων θέσεων εργασίας,

ΣΤ. λαμβάνοντας υπόψη ότι πολλές από τις νέες ανάγκες παροχής βοήθειας και υπηρεσιών στα άτομα δεν μπορούν να καλυφθούν επαρκώς μόνον από δημόσιες ή ιδιωτικές επιχειρήσεις,

Ζ. λαμβάνοντας υπόψη ότι είναι απαραίτητο να δημιουργηθούν ευνοϊκές βασικές συνθήκες σε τοπικό επίπεδο για τις τοπικές πρωτοβουλίες απασχόλησης, οι οποίες ευνοούνται λόγω της αποκέντρωσης και της αλλαγής των διοικητικών νοοτροπιών ούτως ώστε να δημιουργηθεί ένας σύνδεσμος μεταξύ του δημόσιου και του ιδιωτικού τομέα,

Η. λαμβάνοντας υπόψη ότι πολλές από αυτές τις τοπικές πρωτοβουλίες προσλαμβάνουν νέες μορφές επιχειρηματικής οργάνωσης (κοινωνικοί συνεταιρισμοί, κοινωνικές επιχειρήσεις, κτλ.,

Θ. λαμβάνοντας υπόψη ότι εκτός από τις δυνατότητες που παρέχει η στοχοθετημένη χρήση των πόρων των διαρθρωτικών ταμείων, θα πρέπει επίσης να αξιοποιηθούν τα κατάλληλα χρηματοδοτικά μέσα για την τοπική ανάπτυξη με τη συμμετοχή των φορέων περιφερειακής και τοπικής αυτοδιοίκησης,

Ι. λαμβάνοντας υπόψη ότι πρέπει να δημιουργηθεί ένα κατάλληλο επαγγελματικό πλαίσιο προκειμένου να αξιοποιηθούν καλύτερα οι διάφορες δυνατότητες και να γίνουν γνωστά τα νέα επαγγέλματα[semigr ] θα πρέπει ειδικότερα να ληφθεί μέριμνα ούτως ώστε να διασφαλισθεί η ενσωμάτωση των γυναικών στα προγράμματα για την προώθηση των τοπικών πρωτοβουλιών απασχόλησης,

ΙΑ. λαμβάνοντας υπόψη ότι πρέπει να ανανεωθεί το νομικό και διοικητικό πλαίσιο μέσω της απλούστευσής του, ενώ, προς το σκοπό αυτό, θα πρέπει να λαμβάνεται υπόψη η νέα κατάσταση που έχει δημιουργηθεί από τις τοπικές πρωτοβουλίες,

ΙΒ. λαμβάνοντας υπόψη ότι, στον τομέα των τοπικών πρωτοβουλιών για την απασχόληση, είναι ουσιαστικής σημασίας να δημιουργηθούν κίνητρα διοικητικής και οικονομικής ενθάρρυνσης που θα είναι ειδικώς και σαφώς προσαρμοσμένα στους τομείς που πρόκειται να δημιουργηθούν, για παράδειγμα:

- στις κλασικές επιχειρήσεις που ανταποκρίνονται στις συνθήκες της αγοράς όσον αφορά αποδεδειγμένες ανάγκες αλλά η δημιουργία και η ανάπτυξη των οποίων παρακωλύονται από τοπικά εμπόδια όπως είναι η έλλειψη κεφαλαίων, η τοπική κινητικότητα ή ανεπάρκεια των τοπικών υποδομών, των οδικών μεταφορών ή των δικτύων. Σε ορισμένες περιπτώσεις απαιτείται μόνον μία αρχική προώθηση, η οποία μπορεί να αρκεί,

- στις λεγόμενες ενδιάμεσες επιχειρήσεις οι οποίες έχουν στόχο την εξοικείωση στις κανονικές συνθήκες εργασίας ατόμων που βρίσκονται σε περιθωριακή κατάσταση για να καλυφθούν νέες ανάγκες που θα είναι όμως εν μέρει τεκμηριωμένες όπως η επιδιόρθωση, συντήρηση και διατήρηση της οικιστικής κληρονομιάς, η συλλογή και η διαχείριση απορριμμάτων, κλπ.[semigr ] επί του προκειμένου απαιτείται πολυετής ενίσχυση η οποία όμως μπορεί να μειωθεί σταδιακά και να είναι εκ των προτέρων καθορισμένης διάρκειας.

- στις πρωτοβουλίες για παροχή κοινωνικώς απαραίτητης υπηρεσίας μη προσοδοφόρας στη σημερινή κατάσταση της οργανώσεως της οικονομίας όπως είναι η βοήθεια σε εξαρτημένα άτομα, η οικιακή βοήθεια, η διατήρηση του τοπικού περιβάλλοντος, κτλ. Ο τομέας αυτός μπορεί να δημιουργήσει μεγάλο αριθμό θέσεων εργασίας αλλά απαιτεί μόνιμους τύπους βοήθειας περιορισμένης διάρκειας,

1. επιδοκιμάζει την ανακοίνωση της Επιτροπής για την ανάπτυξη τοπικών πρωτοβουλιών απασχόλησης, και καλεί την Επιτροπή να διαμορφώσει περαιτέρω την προσέγγιση αυτή ως στρατηγικό πλαίσιο για την ανάπτυξη αυτόνομων οικονομικών μοντέλων σε τοπικό επίπεδο που θα προσδιορίζονται σύμφωνα με την αρχή «τοπική δουλειά για τους ντόπιους με τη χρήση πόρων του τόπου»[semigr ]

2. συμμερίζεται την άποψη της Επιτροπής ότι υπάρχουν ανάγκες οι οποίες δεν είναι ακόμη δυνατόν να καλυφθούν και ότι μόνο ο μηχανισμός της αγοράς δεν είναι σε θέση να δώσει καμία λύση στους επονομαζόμενους 17 τομείς, οι οποίοι, ενδεχομένως, θα μπορούσαν να επεκταθούν και να δημιουργηθούν άλλοι κατάλληλοι τομείς, εφόσον ταυτόχρονα υπάρχει μεγάλο δυναμικό για την ανάπτυξη της απασχόλησης, οι δε τοπικές πρωτοβουλίες ανάπτυξης και απασχόλησης λόγω της φύσεώς τους απευθύνονται κατά κύριο λόγο στο λιγότερο ειδικευμένο εργατικό δυναμικό[semigr ] και στοχεύουν σε μειονεκτικούς τομείς τοπικού ή υποπεριφερειακού επιπέδου[semigr ]

3. επιδοκιμάζει το σκεπτικό στο οποίο βασίζεται η παρούσα ανακοίνωση, ότι δηλαδή θα μπορούσε να προωθήσει τη συμμετοχή της Ευρωπαϊκής Ένωσης, και μάλιστα μέσω του συντονισμού της πολιτικής διάδοσης και πληροφόρησης, ενόψει των εμπειριών και της τεχνογνωσίας που έχουν ήδη αποκτηθεί καθώς και της διαδικασίας για την εφαρμογή των κανονισμών των διαρθρωτικών ταμείων σε τοπικό επίπεδο[semigr ]

4. καλεί την Επιτροπή εκτός από την προώθηση της καθιέρωσης διευρωπαϊκών δικτύων πληροφοριών και συνεργασίας και της ανταλλαγής εμπειριών μεταξύ των κρατών μελών, αλλά, πέραν τούτου, να διαδραματίσει πλήρως το ρόλο της ως «καταλύτη» και «κινητηρίου δύναμης» δίνοντας νέα ώθηση σε νέες πρωτοβουλίες απασχόλησης, λ.χ. μέσω της στενότερης σύνδεσης της διαρθρωτικής πολιτικής και της προώθησης τοπικών δραστηριοτήτων καθώς και του σχεδιασμού ειδικών προγραμμάτων για την ανάπτυξη και τη διάδοση αυτών των νέων μορφών κοινωνικών επιχειρηματικών δραστηριοτήτων[semigr ]

5. προτείνει στην Επιτροπή να εμβαθύνει τη νομική, διοικητική, φορολογική και νομισματική έρευνα για να επιτύχει τον ορισμό - τόσο για δική της χρήση στα προγράμματα που δημιουργεί όσο και για να δώσει το έναυσμα στην ανάπτυξη τέτοιων πολιτικών στα κράτη μέλη - τα οικονομικά μέσα, τα νομικά καθεστώτα και τις διοικητικές διαδικασίες που αποβλέπουν στην αντιμετώπιση διαφόρων καταστάσεων που μπορούν να παρουσιαστούν όπως:

- την διευκόλυνση της πολυαπασχόλησης, συγχρόνως ή με περιοδική εναλλαγή,

- την υποστήριξη είτε με αρχικό κεφάλαιο είτε μέσω απαραίτητων εργασιών υποδομής, σε δημιουργία επιχειρήσεων τοπικής αγοράς που μπορεί να είναι προσοδοφόρες υπό τον όρο ότι θα υπερβούν τα εμπόδια που συνεπάγεται η θέση τους,

- την σταθερή υποστήριξη λειτουργίας των ενδιάμεσων επιχειρήσεων δηλαδή εκείνων που χρησιμοποιούν για την παραγωγή δυναμικό που βρίσκεται σε περιθωριακή κατάσταση,

- την μόνιμη συμβολή στις αποδεδειγμένως χρήσιμες κοινωνικές ανάγκες όπως είναι οι εγγύς υπηρεσίες ή υπηρεσίες διατήρησης του περιβάλλοντος που δεν μπορούν να είναι προσοδοφόρες στη σημερινή κατάσταση της οργάνωσης των αγορών[semigr ]

6. ζητεί από τα κράτη μέλη να εκπονήσουν στο πλαίσιο του πενταετούς προγράμματος για την χρησιμοποίηση των πόρων των διαρθρωτικών ταμείων, νέες στρατηγικές για την ενίσχυση των τοπικών δραστηριοτήτων με παράλληλη ενίσχυση του ρόλου των τοπικών πρωτοβουλιών[semigr ]

7. καλεί την Επιτροπή να διαμορφώσει τις βασικές προϋποθέσεις για τη νέα πολιτική απασχόλησης κατά τέτοιο τρόπο ώστε να αναγνωρισθεί η σπουδαιότητα, να ενισχυθεί ή να αναπτυχθεί η βάση για τοπικές πρωτοβουλίες απασχόλησης, και συγκεκριμένα για τη συνεργασία, τη συμμετοχή και τον αυτόνομο σχεδιασμό, ενώ, στο πλαίσιο αυτό θα πρέπει να προωθηθούν καινοτόμα σχέδια, όμως είναι οι συμφωνίες στον τομέα της απασχόλησης μεταξύ των διαφόρων εταίρων σε τοπικό επίπεδο[semigr ]

8. καλεί την Επιτροπή να μην αναπτύσσει τις δραστηριότητές της για την προώθηση των τοπικών πρωτοβουλιών απασχόλησης, στο πλαίσιο της νέας πολιτικής απασχόλησης που ζήτησε να χαραχθεί το Συμβούλιο του Έσσεν, ξεχωριστά από τις λοιπές δραστηριότητές της στον τομέα της ευρωπαϊκής πολιτικής, εντάσσοντας τις στρατηγικές αυτές σε ευρύτερου φάσματος στρατηγικές οικονομικής, κοινωνικής και περιφερειακής ανάπτυξης ούτως ώστε να αποφευχθεί η κοινωνική αποσύνδεση των προωθούμενων μορφών απασχόλησης, ενώ θα πρέπει να αξιολογεί τα μέτρα που έχουν άμεσες επιπτώσεις στις τοπικές διαρθρώσεις απασχόλησης πριν τεθούν σε εφαρμογή ως προς τη μορφή επίδρασής τους στον πρωταρχικό στόχο της απασχόλησης και να συντονίζει τα διάφορα προγράμματα της Ευρωπαϊκής Ένωσης από κοινού σε ένα συνεκτικό πλαίσιο ενόψει της αποδοτικότητας της τοπικής απασχόλησης[semigr ]

9. καλεί την Επιτροπή να επεκτείνει τις δραστηριότητές της υπέρ των τοπικών πρωτοβουλιών απασχόλησης στο πλαίσιο ενός νέου μοντέλου διαρκούς ανάπτυξης που πραγματεύεται το κεφάλαιο 10 της Λευκής Βίβλου για την Ανάπτυξη, την Ανταγωνιστικότητα και την Απασχόληση[semigr ]

10. καλεί, συνεπώς, το Συμβούλιο να αποφασίσει ως προς την πρόταση για την επιβολή ενεργειακού φόρου - CO2 επί κοινοτικού επιπέδου που θα μπορούσε να συμβάλει ουσιαστικά στην ανάπτυξη βιώσιμης τοπικής απασχόλησης[semigr ]

11. παροτρύνει την Επιτροπή να υποβάλει επίσης στο Συμβούλιο ECOFIN τροποποίηση του καταστατικού του Ευρωπαϊκού Ταμείου Επενδύσεων, ούτως ώστε να διευκολυνθεί η χρηματοδότηση φορέων που θα συμπράξουν στην εξυγίανση των πόλεων, όπως ήδη ζητήθηκε κατά το Ευρωπαϊκό Συμβούλιο της Κοπεγχάγης[semigr ]

12. αναθέτει στην Επιτροπή να ενσωματώσει στα εφαρμοζόμενα προγράμματα κίνητρα για μεγαλύτερες άμεσες επενδύσεις στον τομέα της απασχόλησης σε τοπικό επίπεδο ως επενδύσεις-πιλότοι, ενώ σύμφωνα με τις ενδεικτικές αυτές επενδύσεις θα προσανατολίζονται οι πόροι των διαρθρωτικών ταμείων που επιδρούν στην απασχόληση, όπως είναι οι πόροι για τις υποδομές[semigr ] υπό το πρίσμα αυτό θα πρέπει να χρησιμοποιούνται με μεγαλύτερη ευελιξία οι διαθέσιμοι πόροι[semigr ]

13. καλεί την Επιτροπή, προωθώντας τη διαρκή απασχόληση που θα βασίζεται σε τοπικές διαρθρώσεις λήψεως αποφάσεων και συμμετοχής, να εστιάσει τις προσπάθειές της στα ακόλουθα σημεία:

α) προώθηση μορφών επιχειρήσεων που εναρμονίζονται με τις τοπικές αρχές, και συνεταιρισμών, συμπεριλαμβανομένου του οικονομικού τομέα μη κερδοσκοπικού χαρακτήρα,

β) ανάπτυξη ειδικών τοπικών χρηματοδοτικών μέσων για την αύξηση της αξίας της τοπικής αποταμίευσης και του τοπικού κεφαλαίου,

γ) κοινωνική και οικολογική προσαρμογή των προϊόντων και των υπηρεσιών (κοινωνικό μάρκετιγκ) με στόχο την ενθάρρυνση των πολύ μικρών επιχειρήσεων, που είναι σημαντικές για τη διάρθρωση της αγοράς εργασίας, μέσω νέων συμφωνιών μεταξύ των παραγωγών και των καταναλωτών,

δ) δημόσια εργαστήρια για την ανάπτυξη προϊόντων και για καινοτομίες (τομέας προϊόντων και υπηρεσιών),

ε) ειδικά προσαρμοσμένα μέτρα παροχής συμβουλών και απόκτησης προσόντων για την προώθηση της ατομικής πρωτοβουλίας και της αυτοοργάνωσης,

στ) δημιουργία αποκεντρωμένων ιδρυμάτων για την κατάρτιση και προώθηση πρωτοβουλιών των πολιτών και του εργατικού δυναμικού[semigr ] βοήθεια σε επίπεδο γειτονιάς, τοπικές αρχές και ενώσεις αυτοβοήθειας μειονεκτικών ομάδων με στόχο την οικονομική αυτοβοήθεια και την περιφερειακή ανανέωση,

14. καλεί τα κράτη μέλη να εξασφαλίσουν ότι οι νέες θέσεις εργασίας που δημιουργούνται στο πλαίσιο των τοπικών πρωτοβουλιών απασχόλησης συνεπάγονται ικανοποιητικούς όρους από πλευράς αμοιβών, συνθηκών απασχόλησης και δικαιωμάτων κοινοτικής ασφάλισης.

15. πιστεύει ότι τα τοπικά κέντρα ανάπτυξης υπό την ιδιότητά τους ως ιδρυμάτων στα οποία, μεταξύ άλλων, περιλαμβάνονται διάφορα όργανα για την ανάπτυξη μιας τοπικής κουλτούρας του κοινού σχεδιασμού, για την εξέλιξη προϊόντων χρήσιμων για την κοινωνία και συμβατών προς το περιβάλλον και για την εφαρμογή μιας τοπικής πολιτικής για την αγορά εργασίας και τις διαρθρώσεις, διαδραματίζουν συχνά ρόλο κεντρικής σπουδαιότητας, και υποστηρίζει την ανάλυση των τοπικών οικονομικών και κοινωνικών διαρθρώσεων με στόχο τον εντοπισμό του ειδικού, κοινωνικού, υλικού, πολιτιστικού, ιστορικού και σκηνικού δυναμικού που συνιστά το σύνολο των πόρων για μια αυτόνομη ανάπτυξη και καλεί, συνεπώς, την Επιτροπή να υποστηρίξει τη δημιουργία κέντρων ανάπτυξης τέτοιου είδους, να αναλάβει την επέκτασή τους και να δώσει δημοσιότητα στις δραστηριότητές τους[semigr ]

16. καλεί την Επιτροπή να διαμορφώσει τέσσερις τομείς δράσης για μια πολιτική που θα στοχεύει στην προώθηση των τοπικών πρωτοβουλιών, ιδίως μέσω της επιτόπιας δημιουργίας θετικών βασικών προϋποθέσεων για τις τοπικές πρωτοβουλίες απασχόλησης, της καθιέρωσης σειράς χρηματοδοτικών μέσων για την τοπική ανάπτυξη, της προώθησης, με τη συμμετοχή των φορέων περιφερειακής αυτοδιοίκησης, κλάδων κατάρτισης για τα νέα επαγγέλματα, και τέλος μέσω της ανανέωσης και προσαρμογής του νομικού και διοικητικού πλαισίου, ειδικότερα μέσω της καθιέρωσης της τακτικής να εκχωρούνται καθήκοντα του τομέα δημοσίων υπηρεσιών και με την υποστήριξη της δημιουργίας ειδικών χρηματοδοτικών μέσων για τις κοινωνικές επιχειρήσεις (εταιρίες χρηματοδότησης επενδύσεων, ανανεούμενα κεφάλαια, κονδύλια για δάνεια υπό ευνοϊκούς όρους)[semigr ]

17. καλεί την Επιτροπή, από κοινού με τους αρμόδιους επί διαφόρων επιπέδων, να μεριμνήσει για τη μεγαλύτερη συμμετοχή των διαφόρων φορέων σε τοπικό επίπεδο, και να οργανώσει εργαστήρια ανάπτυξης των δήμων και κοινοτήτων στο πλαίσιο συγκρίσιμων διαδικασιών σχεδιασμού, που θα δημιουργούν κίνητρα για τα ενδιαφερόμενα άτομα όπως είναι οι κάτοικοι της περιοχής, τα απασχολούμενα άτομα και οι άνεργοι, και θα συμβάλλουν στη δημιουργία εταιρικών σχέσεων μεταξύ των ενδιαφερομένων, συμπεριλαμβανομένων των επιχειρήσεων και διοικήσεων, ενώ θα πρέπει να επεκτείνει συστηματικά τη δυνατότητα παρέμβασης των «συντονιστών και συμβούλων» που αναλύουν την προσφορά και ζήτηση σε τοπικό επίπεδο και κατόπιν να φέρει σε επαφή τους αναδόχους έργων, τους δημόσιους φορείς και τους ενδεχόμενους πελάτες. Θα μπορούσε επίσης να ληφθεί υπόψη η τεχνική υποστήριξη στο πλαίσιο του προγράμματος KAROLUS και ενός νέου προγράμματος που θα στοχεύει στην επαγγελματική κατάρτιση των δημοσίων υπαλλήλων (σε εθνικό, περιφερειακό και τοπικό επίπεδο) ούτως ώστε να δρουν με ενιαίο τρόπο και στην προώθηση της τοπικής ανάπτυξης και των πρωτοβουλιών απασχόλησης[semigr ]

18. καλεί την Επιτροπή να δημιουργήσει διεθνικά αναπτυξιακά πρότυπα σχέδια[semigr ]

19. καλεί την Επιτροπή, βάσει της σύστασης του Συμβουλίου της 31ης Μαρτίου 1992, σχετικά με τους παιδικούς σταθμούς ((ΕΕ L 123 της 8.5.1992, σελ. 16)) να αξιοποιήσει όλες τις δυνατότητες που υπάρχουν προκειμένου να δοθεί η δυνατότητα στα διαρθρωτικά ταμεία να συμβάλουν χρηματοδοτικά περισσότερο στη δημιουργία πλησιέστερων κέντρων παροχής υπηρεσιών σε τοπικό επίπεδο, λόγου χάριν, για τη δημιουργία κέντρων μέριμνας του παιδιού, των ηλικιωμένων και ατόμων που χρήζουν βοήθειας[semigr ]

20. επιδοκιμάζει το νέο Άρθρο 10 του Κανονισμού σχετικά με το Ευρωπαϊκό Ταμείο Περιφερειακής Ανάπτυξης που προβλέπει την υποστήριξη καινοτόμων διαπεριφερειακών δράσεων στον πολιτιστικό τομέα, και καλεί την Επιτροπή να ενημερώνει το Ευρωπαϊκό Κοινοβούλιο σχετικά με την πρόοδο που επιτυγχάνεται ως προς την αναθεωρημένη πρωτοβουλία βάσει του Άρθρου 10, και να εξασφαλίζει προσεκτικά αποτελεσματικές και κατάλληλες μεθόδους για τη διάδοση των αποτελεσμάτων[semigr ]

21. πιστεύει ότι μια διαρκώς ανανεούμενη και αποκεντρωμένη διαβίβαση πληροφοριών σχετικά με την ευρωπαϊκή προώθηση τοπικών πρωτοβουλιών ανάπτυξης και απασχόλησης είναι αναγκαία προκειμένου

- να μπορούν οι τοπικοί φορείς να αξιοποιήσουν στο ακέραιο τους χρηματοδοτικούς πόρους για σχέδια που αφορούν διάφορους στόχους,

- να μπορούν να μετέχουν έγκαιρα στις προσκλήσεις υποβολής προσφορών ακόμη και μικρές ομάδες[semigr ]

22. καλεί την Επιτροπή να βελτιώσει και να χρησιμοποιήσει τα υφιστάμενα ευρωπαϊκά δίκτυα ενώσεων, φορέων τοπικής αυτοδιοίκησης και πρωτοβουλιών των πολιτών για την τοπική ανάπτυξη, κοινωνικών επιχειρήσεων, επιχειρήσεων των πολιτών για την τοπική ανάπτυξη, την οικονομία, την ένταξη στο κοινωνικό σύνολο και πρωτοβουλιών απασχόλησης, και να τα συμπεριλάβει περισσότερο ως συμβούλους και συνεργάτες κατά την κατάρτιση και αξιολόγηση πρωτοβουλιών για την τοπική απασχόληση[semigr ]

23. επιδοκιμάζει και υποστηρίζει την πρόθεση της Ιρλανδικής Προεδρίας να τονίσει τη συμβολή των τοπικών στρατηγικών ανάπτυξης στην αντιμετώπιση των προβλημάτων ανεργίας στην Ευρώπη[semigr ]

24. καλεί την Επιτροπή να υποστηρίξει ενεργά τη δημιουργία δικτύων πόλεων ή περιφερειών για την ανταλλαγή πληροφοριών και τη δημιουργία νέων υπηρεσιών τηλεματικής[semigr ]

25. καλεί την Επιτροπή να σχεδιάσει το ρόλο που διαδραματίζουν τα Διαρθρωτικά Ταμεία και οι κοινοτικές πρωτοβουλίες κατά τέτοιο τρόπο ώστε να επιτρέπουν τη συγχρηματοδότηση των υποδομών και άλλων επενδύσεων που ευνοούν τη διατήρηση ή δημιουργία τοπικών εμπορικών δραστηριοτήτων[semigr ]

26. επιδοκιμάζει το γεγονός ότι το έγγραφο στρατηγικής εξαίρει την καθοριστικής σημασίας συμβολή των τοπικών και περιφερειακών αρχών στην οικονομική ανάπτυξη, και καλεί, συνεπώς, την Επιτροπή να εξακολουθήσει να υποστηρίζει σχέδια όπως είναι το Directoria και το Πρόγραμμα PACTE, που, μεταξύ άλλων, έχει επιτρέψει τη δημιουργία διασυνδέσεων στον πολιτιστικό τομέα[semigr ]

27. επιδοκιμάζει την αναγνώριση της οικονομικής και κοινωνικής σπουδαιότητας του πολιτιστικού τομέα και της δυνατότητας που παρέχει για τη δημιουργία θέσεων εργασίας και επισημαίνει τη βιωσιμότητα του πολιτιστικού τομέα και τις εκτεταμένες κοινωνικοοικονομικές επιδράσεις του, που δεν συμβάλλουν μόνο στη δημιουργία θέσεων εργασίας αλλά συνεπάγονται περαιτέρω οφέλη για τον τοπικό πληθυσμό, λ.χ. βελτίωση της ποιότητας της ζωής και αύξηση του αυτοσεβασμού των ανθρώπων, παράλληλα με κίνητρα για περισσότερες επενδύσεις στην εν λόγω περιοχή[semigr ]

28. καλεί την Επιτροπή να μεριμνήσει στον τομέα προστασίας του περιβάλλοντος για την ανάπτυξη συνεργασίας μεταξύ των τοπικών αρχών σε γειτονικές περιοχές, για την ανταλλαγή εμπειριών, καθώς και για τη διάδοση πληροφοριών, τη χρήση μεθόδων για την τοπική ανάπτυξη, την κινητοποίηση όλων των ιδιωτικών και δημοσίων φορέων καθώς και όσων μετέχουν σε σχέδια με τα οποία καλλιεργείται η ευαισθητοποίηση σε θέματα περιβάλλοντος στην εν λόγω περιοχή[semigr ]

29. θα επιδοκίμαζε περαιτέρω μελέτες σχετικά με αποτελεσματικές και οικονομικά εφικτές μεθοδεύσεις για την προώθηση του τοπικού δυναμικού με στόχο τη δημιουργία θέσεων εργασίας ή τη διατήρηση των σημερινών επιπέδων απασχόλησης[semigr ]

30. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.